ED MYLETT

SILA EŠTE JEDNÉHO

Ukážka z elektronickej knihy

Z anglického originálu THE POWER OF ONE MORE: Ed Mylett,

ktorý vyšiel vo vydavateľstve John Wiley & Sons, Inc., New Jersey 2022,

preložila Saskia Hudecová.

Vyšlo vo Vydavateľstve TATRAN, Bratislava 2023 ako 5393. publikácia.

Vydanie I.

Knižnú väzbu podľa pôvodného návrhu spracoval Peter Zentko.

Zodpovedná redaktorka Ina Martinová

Jazykové redaktorky Ivana Fábryová, Zlata Sršňová

Technický redaktor Peter Zentko

Sadzba AldoDesign

Vytlačil FINIDR, s.r.o., Český Těšín.

www.slovtatran.sk

:: knihy pre hodnotnejší život

All rights reserved.

Copyright © 2022 by John Wiley & Sons, Inc.

Translation © Saskia Hudecová 2023

Slovak edition © Vydavateľstvo TATRAN 2023

ISBN 978-80-222-1431-5

Vytvorenie elektronickej verzie Dibuk, s. r. o., 2023

Venované človeku, ktorý ma naučil

skutočnému významu EŠTE JEDNÉHO,

môjmu otcovi Edwardovi Josephovi Mylettovi jr.

Úvod

SILA EŠTE JEDNÉHO JE KULMINÁCIOU FILOZOFIE, ktorú vyvíjam už viac ako tridsať rokov.

Sila ešte jedného v podstate hovorí o vašej ochote urobiť ešte jedno opakovanie, ešte jeden telefonát, vstať o hodinu skôr, nadviazať ešte jeden vzťah alebo urobiť ešte jednu vec, ktorú si situácia vyžaduje.

K tomu najlepšiemu v živote môžete dospieť tak, že urobíte o „ešte jednu“ vec viac, ako od vás svet očakáva.

Silu ešte jedného som napísal preto, aby ste prostredníctvom stratégií, ktoré som opakovane úspešne použil, zmenili svoj život. Ak budete viesť svoj život s filozofiou EŠTE JEDNÉHO, dokážete úplne zmeniť svoje vzťahy, financie, emócie, spôsob, akým podnikáte, svoj pohľad na život a ešte oveľa viac.

Nenarodili ste sa na to, aby ste boli priemerní alebo obyčajní. Narodili ste sa, aby ste so svojím životom urobili niečo výnimočné. Toto viem.

Sila ešte jedného je dynamická zmluva medzi nami, dôležitá výmena myšlienok a poznatkov. To, čo vás naučím, každého z vás ovplyvní celkom inak – podľa toho, kto ste. Tým, že zmeníte svoje myslenie a konanie, nájdete odpovede v tých oblastiach života, na ktorých vám najviac záleží.

Krása toho celého spočíva v tom, že tieto odpovede sú zväčša relatívne jednoduché.

Z nejakého dôvodu ste ich však sami nezbadali alebo k nim nedospeli. Prísť na to, kde začať, vám môže naháňať strach. Väčšina ľudí má dojem, že na to, aby zmenili svoj život, musia urobiť tisíc rozličných vecí. To je však veľmi ďaleko od pravdy.

Začnite s EŠTE JEDNÝM.

K zmene svojho života ste oveľa bližšie, než si myslíte. Od života, ktorý si zaslúžite, vás delí ešte jedno stretnutie, ešte jeden vzťah, ešte jedno rozhodnutie, ešte jeden čin, ešte jedna myšlienka. Sila ešte jedného vás vyzýva, aby ste sa s laserovou ostrosťou náruživo oddali hľadaniu „ešte jedného“ vo svojom živote. Čím viac týchto príležitostí začnete vnímať a následne podľa nich konať, tým viac sa váš život zmení.

Jednotlivé myšlienky a činy nemusia byť veľké, no keď ich navŕšite na seba, výsledné zmeny budú po čase veľké.

Naučím vás dodržať sľuby, ktoré ste si dali, prostredníctvom vnútorného presvedčenia, že ste predurčení na lepší život, ako je ten, čo žijete teraz. Keď uplatňujete stratégie EŠTE JEDNÉHO, žijete podľa princípov, ktoré presahujú princípy mnohých iných ľudí.

Táto kniha nie je len o tom, „ako byť úspešný v podnikaní“ alebo „ako byť úspešný vo vzťahoch“, hoci pre poniektorých ňou bude. Väčšine z vás však táto kniha ponúkne viacero uplatnení. Preto by ste ju mali brať ako knihu, ktorá vás naučí, „ako uspieť v živote“. A na vás bude uplatniť tieto stratégie v životných oblastiach, na ktorých vám záleží najviac.

Z každej kapitoly si môžete vziať ponaučenie, či už ste svetová špička v športe, generálny riaditeľ firmy, rýchlo stúpajúca hviezda vo svete biznisu, rodič, alebo študent vysokej školy. Niektorí z vás využijú túto knihu, aby úplne otočili svoj život. Iní sa zamerajú na pochopenie toho, ako môžu vylepšiť konkrétne oblasti svojho života, ktoré sú nedostatočné alebo problémové.

Som presvedčený, že Sila ešte jedného na vás zapôsobí, pretože sám som v mnohých ohľadoch presne ako vy. Teraz už nie som ten istý človek, aký som bol, keď som prvý raz vykročil na vlastnú cestu premeny. Ako vy, aj ja som občas zažíval ťažkosti. Viem, aké je mať starosti o peniaze, o vzťahy, o svoj životný cieľ. Viem, aké je nemať istotu, aké to je, keď sa človeku nedarí a uvažuje, či bude ešte niekedy šťastný. Klesol som pod hranicu chudoby až do tej miery, že v byte, kde sme s manželkou kedysi bývali, som nemohol zaplatiť účet za vodu.

Mal som zdravotné problémy.

Stratil som blízkych ľudí.

A za tie roky som bojoval s pochybnosťami, frustráciou, strachom a úzkosťou.

Žil som bez odpovedí. Čo bolo ešte horšie, ocitol som sa na miestach, na ktorých som nevedel nájsť cestu k odpovediam, ktoré som tak zúfalo hľadal.

A pokiaľ ide o tých z vás, ktorí žijú v stresujúcej alebo dysfunkčnej rodine, aj ja viem, aké to je. Neskôr v tejto knihe vám poviem o osobných problémoch, ktorým som čelil ako dieťa vychovávané otcom alkoholikom, ktorý bol zároveň mojím hrdinom, a aký to malo vplyv na moju sebaúctu.

V skutočnosti jeden z dôvodov, prečo som sa tak zdokonalil v osobnom raste, je ten, že som k nemu musel dôjsť z veľkej diaľky. Pravdou je, že som sa musel naučiť, ako rásť, aby som sa vôbec dostal na základnú štartovnú čiaru.

To dobré, čo z tohto celého vzišlo, je, že to posilnilo moju vieru, že ľudia dokážu významne zmeniť svoj život. Videl som to na vlastné oči, keď som sledoval, ako veľmi sa môj otec za tie roky zmenil.

Silu ešte jedného som napísal aj preto, lebo po rokoch prekonávania úskalí, po rokoch pokusov a omylov som sa naučil, čo je potrebné na to, aby som v živote uspel. Zaplatil som za to istú cenu, no teraz poznám mnohé odpovede a viem, čo je potrebné, aby človek zvíťazil.

Počas tohto procesu som sledoval dobrých priateľov a obchodných partnerov, ako sa naháňajú za zábavou na úkor víťazstva. Je smutné, že sa nechajú poblázniť a stratia pojem o tom, aký fantastický pocit prináša víťazstvo. Potom musia minúť oveľa viac času a energie, aby sa dostali niekam, kde už mohli byť.

Keď som začínal, často som odložil zábavu bokom v prospech víťazstva. Iróniou je, že netrvalo dlho a zistil som, že víťaziť je zábava. Vlastne jeden z mojich najznámejších citátov je: „Víťaziť je väčšia zábava než sama zábava.“ Dúfam, že keď dočítate túto knihu, budete toho istého názoru.

Podľa týchto princípov žijem už tridsať rokov. Uplatňujem, čo som sa naučil, aby som si vytvoril ten najlepší život. Mojím cieľom je, aby vám Sila ešte jedného pomohla rozpoznať svoj talent, nadanie a schopnosti a aby ste ich potom maximalizovali pre svoje väčšie dobro a dobro ľudí vo svojom okolí.

V motivačnej literatúre, ktorú čítam, sa často hovorí dokola to isté. Neviem ako vy, ale mňa to po pár kapitolách prestane baviť. Preto som naschvál napísal Silu ešte jedného tak, aby bola iná. Stratégie a filozofia, o ktoré sa s vami podelím, sú samy osebe unikátne.

Sila ešte jedného vás naučí skombinovať svoje nadanie s cieľavedomými zámernými myšlienkami a so sústredeným konaním. Tak získate prostriedky na vytvorenie štandardov, cieľov a výsledkov, ktoré si zaslúžite. Každá jedna zásada, o ktorú sa s vami podelím na týchto stránkach, mi poslúžila viac, než som si dokázal predstaviť. Zároveň cítim pokoru a uvedomujem si, že som bol obdarovaný určitou dávkou šťastia a Božieho požehnania.

Aj vy máte vlastnú verziu nadania. Ale tak ako ja, aj vy musíte na zmenách vo svojom živote pracovať a mať otvorenú myseľ. V mnohých prípadoch tieto zmeny sprvu nebudú jednoduché. Vlastne čím bude váš cieľ hodnotnejší a čím viac zmien budete musieť podstúpiť kvôli jeho dosiahnutiu, s o to väčším odporom sa stretnete. Očakávajte to, rátajte s tým. Keď sa správne mentálne nastavíte a budete duševne nezlomní, uspejete častejšie.

Sila ešte jedného je výsledkom mnohých rokov, počas ktorých som žil, rástol a menil svoj život, aby som vytvoril bohatstvo, šťastie a zmysluplné vzťahy s ľuďmi, na ktorých mi záleží. Chcem sa s vami podeliť o poučenia, ktoré som získal, aby ste aj vy mohli žiť svoj najlepší život.

Berte Silu ešte jedného ako kľúč k svojej mysli a budete prekvapení, ako vám ešte jedna myšlienka a ešte jeden čin navždy zmenia život.

Pamätajte, vy a ja sme si veľmi podobní!

Ak to dokážem ja, vy to dokážete tiež.

1

Ešte jedna identita

Vždy sa hovorí, že veci sa časom menia, no v skutočnosti ich musíte zmeniť vy sami.

Andy Warhol

V MNOHÝCH OHĽADOCH JE PRETVORENIE VAŠEJ IDENTITY ZÁKLADNOU IDEOU toho, čo znamená myslieť a konať ako prívrženec EŠTE JEDNÉHO.

Identita je mocná a vplyvná hybná sila, ktorá riadi výsledky vo všetkých aspektoch vášho života. Identita určuje hranice vášho úspechu, financií a výkonov. Rozhoduje o kvalite vašich emócií, vzťahov a o vašej vlastnej hodnote.

Čo presne je identita? Ja ju definujem ako myšlienky, koncepcie a presvedčenia, ktoré sú najautentickejšími časťami nášho vnútorného bytia. Môžete sa pred svetom nejako tváriť alebo nejako vystupovať, no keď príde na lámanie chleba, samých seba neoklamete. Hlboko vo vnútri viete, čo o vás je pravdivé.

Inak povedané, identita je toto: To, čo na sebe vnímame, tomu o sebe veríme.

Tu je paradox identity: Mnoho ľudí vie, že by svoj život značne zlepšili, keby zmenili svoju identitu. No mnohí nie sú ochotní urobiť potrebné kroky, hoci je to v ich najlepšom záujme.

Ste ochotní obetovať to, kým ste, tomu, kým by ste mohli byť? Odpoveďou by malo byť hlasné: „Áno!“ Je to logický záver a znie jasne, takže je záhadou, prečo tak veľa ľudí zápasí s touto základnou otázkou. Nenarodili ste sa preto, aby ste boli hrčou na brvne alebo kúskom uhlia v zemi. Vaším poslaním je, aby ste neprestajne rástli, rozpínali sa a učili sa žiť naplnený a šťastný život. Keď to dosiahnete, vaša identita sa zmení.

Identita je tak veľmi dôležitá, lebo je kľúčom k toľkým úžasným veciam vo vašom živote. Keď si vytvoríte identitu EŠTE JEDNÉHO, obdaríte sa tým, že prevezmete kontrolu prostredníctvom vlastných vnútorných odkazov namiesto toho, aby vám vládli vonkajšie sily, ktoré podkopávajú vaše šťastie pravdepodobne odo dňa, keď ste sa narodili.

Identita sa formuje v ranom detstve

Keď ste boli dieťaťom, boli ste ako nepomaľované plátno. Boli ste vnímaví, šťastní a prijímajúci.

Nemali ste dôvod veriť, že svet vám chce ublížiť. Postupne ste sa v ňom naučili fungovať podľa toho, čo vás naučili rodičia, širšia rodina, priatelia, učitelia a ďalší, s ktorými ste prišli do kontaktu.

Iste, mnohí to mysleli dobre. No to ešte neznamená, že to, čo vás učili, bolo vždy správne. Faktom je, že nik nemá vždy pravdu. V detstve ste prijali väčšinu toho, čo vám povedali, či to bolo správne alebo nie. Vašu identitu vytvorili dobré aj zlé vplyvy druhých ľudí. Nanešťastie ste boli bezbranní. Vaša schopnosť kriticky myslieť ešte neexistovala, nemohla vám teda poskytnúť nástroje, ktoré ste potrebovali na prežitie vo svete.

Ako ste dospievali, začali ste si potvrdzovať svoju identitu. Ak niekto povedal, že nie ste dobrý študent alebo že ste mizerný športovec, stalo sa to súčasťou vašej identity. Ešte stále ste nemali schopnosť odmietnuť to, čo vám hovorili. Dospeli ste a tieto presvedčenia ste si niesli so sebou. Vaša identita sa zakorenila. Obmedzenia sa stali vašou súčasťou, a pretože sa vám tak zaryli pod kožu, ani ste netušili, odkiaľ sa nabrali.

To je dosť veľké bremeno, všakže?

Kým ste dosiahli vek a schopnosť spochybniť svoju identitu, už ste sa zžili s identitou, ktorú ste si osvojili v čase, keď ste nemali na výber. Samozrejme, za predpokladu, že si vôbec uvedomujete, ako vás vaša identita ovplyvňuje. Mnohí ľudia jednoducho idú životom, zmätení a neúspešní, a nikdy celkom nevedia, prečo je to tak.

No vy ako prívrženci EŠTE JEDNÉHO to teraz viete a dokážete svoju identitu zmeniť, len čo sa na to zameriate. Urobíte to takto.

Nastavenie termostatu vašej identity

V minulosti som už spomenul termostat identity, no teraz vám chcem podrobnejšie opísať, ako môže táto koncepcia fungovať vo váš prospech.

Identita je sila, ktorá vládne vášmu životu a reguluje vaše výsledky. Rozmýšľajte o nej ako o termostate. Váš vnútorný termostat nastavuje podmienky vášho života.

Vkročíte do miestnosti, a ak je v nej príliš teplo alebo zima, hľadáte termostat, aby ste nastavili teplotu na takú, aká vám vyhovuje. Je jedno, aké sú vonkajšie podmienky. Vonku...

Koniec ukážky